मदन मोहन
मदन मोहन हिन्दी फिल्मों के एक प्रसिद्ध संगीतकार हैं। गजलों और नज़्मों की रूहानी तर्जों के सृजन के लिए अपना लोहा मनवाने वाले इस संगीतकार का पूरा नाम मदन मोहन कोहली था। अपनी युवावस्था में ये एक सैनिक थे। बाद में संगीत के प्रति अपने झुकाव के कारण ऑल इंडिया रेडियो से जुड़ गए। तलत महमूद तथा लता मंगेशकर से इन्होंने कई यादगार गज़लें गंवाई जिनमें - आपकी नजरों ने समझा (अनपढ़, 1962), अगर मुझसे मोहब्बत है जैसी रचनाएँ शामिल हैं। इनके मनपसन्द गायक मौहम्मद रफ़ी थे। जब ऋषि कपूर और रंजीता की फिल्म लैला मजनूँ बन रही थी तो गायक के रूप में किशोर कुमार का नाम आया परन्तु मदन मोहन ने साफ कह दिया कि पर्दे पर मजनूँ की आवाज़ तो रफ़ी साहब की ही होगी और अपने पसन्दीदा गायक मोहम्मद रफी से ही गवाया और लैला मजनूँ एक बहुत बड़ी म्यूजिकल हिट साबित हुई। साथ ही रफी साहब अभिनेता ऋषि कपूर की आवाज़ बन गए। वर्ष 2004 में फिल्म वीर ज़ारा के लिए उनकी अप्रयुक्त धुनों का इस्तेमाल किया गया था। उनकी प्रयुक्त धुनों के लिए गीत जावेद अख्तर ने लिखे। लग जा गले कि फिर ये हंसी रात हो ना हो और तुम जो मिल गए हो जैसे कालजयी गीत देने वाले इस बेहद गुणी संगीतकार मदन मोहन का निधन 51 वर्ष की अल्पायु में हुआ!